LidanRubinov/Halacha-QA huggingface dataset:
שאלה: אדם שלא יכול לשמוח: 1) מה מדרגת אנשים שלא יכולים לשמוח, כגון מי שלא חונך לכך בילדותו וסובל כל ימיו ובכל זאת משתדל לקיים מצוות ביחס למי שחונך ושמח כל ימיו? 2) האם הרחמנות מספיקה לכאלה אנשים לצורך תיקונם ומה בכלל התיקון שלהם בעוה"ז?
תשובה: כמו לגבי כל נושא כך בנוגע למידות אנו מאמינים שיש בחירה חופשית. יתכן שאתה מזהה נכון שלא הרגילו אותך למידת השמחה. אולם אין זאת אומרת שלא תוכל לשנות את עצמך בנושא זה. האם אתה שמח או לא זה לא גזירה משמים. נכון שבנוגע למידות ההרגלים מהילדות הם מאד משמעותיים. אולם היום אתה בן ארבעים ושש. מידה טובה גדולה ממידת פורענות פי חמש מאות.  כך בחשבון פשוט הקב"ה זוכר עוונת עד לדור רביעי ואילו זכויות האו זוכר לאלפיים דור. זהו יחס של אחד לחמש מאות. ההרגלים שלך נקבעו אצלך על ידי מאות ואלפי מעשים. עתה בידך לעשות מעשים הפוכים למה שהתרגלת. במקום לשים לב למה שאין שים לב למה שיש. במקום להיות קמצן בחיוכים תהיה פזרן בהם. במקום לדבר בביקרת תדבר דברי אהדה. כל מעשה אחד שלך הוא כנגד חמש מאות מעשים הפוכים למידת השמחה. אתה יכול תוך שנה שנתיים לעשות משקל נגד לכל מה שנקבע אצלך בנפש כדברים שהם כחומה כנגד מידת השמחה. מלבד זאת אדם שרוצה לשנות ולחזור למקור הראשוני וכפי שהוא נברא בתחלתו הקב"ה עוזר לו.  אני מניח שכילד קטנציק גם אתה היית שמח. זאת עד שבאו מבוגרים והורידו לך את שמחת החיים  כך שהייתי ממליץ לא לשאול כיצד חיים ללא שמחה אלא כיצד נהפכים להיות אנשים השמחים בחלקם. בהצלחה בשמחה ובמאור פנים.
שאלה: תפילה אחרי שמונה עשרה: במקרה של לחץ בזמן בבוקר שיוצר מצב של צורך בקיצור החסרת קטעים מקטעי התפילה שאחרי שמונה עשרה מה סדר העדיפויות, וכן מה עדיף, כל פסוקי דזמרה או מה שאחרי שמונה עשרה?
תשובה: עדיף להמשיך את המזמורים והקרבנות שאומרים לאחר שמונה עשרה ואם יש לך זמן נוסף טוב שתאמר גם מה שהחסרת מהמזמורים של לפני ברכות קריאת שמע.
שאלה: קורס תקשור, אסור?: ראיתי ששאלו את הרב, האם מותר ללכת לקורס תקשור, והרב השיב "מה הבעיה בקורס תקשור?", ואולי היתה אי הבנה בין השואל לבין הרב. אני מניח שהשואל התכוון לקורס תקשור עם נשמות של מתים, והוא התכוון לשאול האם אין בכך מדרכי האמורי או דרישה אל המתים. האם בזה אין בעיה?
תשובה: אם הכוונה לתיקשור עם רוחות רפאים הדבר אסור מהתורה!
שאלה: קטעים חשובים בקורבנות?: אין לי מספיק זמן לאמר את כל פרשת הקורבנות בתפילה. מה הקטעים היותר חשובים בקרבנות שצריך לומר?
תשובה: מאתה הוא ה' אלקינו ועד סוף תנו רבנן פיטום הקטורת.
שאלה: מגבונים לחים ביום הכיפורים: האם מותר להשתמש במגבונים לחים ביום כיפורים, שיש בהם בישום קל שחולף לאחר כמה דקות?
תשובה: מותר להשתמש במגבון לח בשבת וביום כיפור בתנאי שישתמש בו בנחת על מנת שלא יגיע לידי סחיטה. (דרך אגב דין יום כיפור כדין שבת בעניינים אלו).
שאלה: בן אדמו"ר וכוהנים: אנו 4 כהנים המתפללים בשבתות בבית כנסת חסידי השייך לאחד האדמורי"ם. מדי שבת בן האדמו"ר מעלה אחד מאתנו לתורה ככהן, אבל בחגים הוא מתעלם מאתנו ומעלה ישראל במקום כהן. לפליאתנו תשובתו היא כי המקום פרטי ואינו חייב לכהנים וללויים כלום. האם זה נכון, והאם מותר לנו לא לעלות לדוכן ואולי אם לא נעלה הדבר יכאב לו, ויאלץ להעלות אותנו? אין לי אפשרות להתפלל בביהכ"נ אחר מסיבות אישיות.
תשובה: איני מבין, מעלים ישראל לתורה בנוכחותם של כהנים בביהכ"נ?!.
שאלה: זיופי מסמכים בבית דין: אני מנהל תביעה של בוררות בבית דין רבני. באחד הדיונים הגיש הצד השני לבית הדין מסמכים מזויפים כדי להטעות את הדיינים בנושא התביעה. התלוננתי על כך בפני הדיינים והוכחתי שהמסמכים שהוגשו זויפו. בא כוחו של הצד השני הודה בפני הדיינים שהוא עשה את מעשה הזיוף. ציפיתי שהדיינים ינזפו קשות בבעל הדין ובא כוחו ויענישו אותם על המעשה החמור שעשו אך הדיינים לא עשו דבר. התלוננתי וזעקתי על העוולה שעושים הדיינים בשתיקתם אך הדייינים מתעלמים ממני. מה עלי לעשות?
תשובה: ערער לביה"ד הרבני הגדול או לנשיא בתיה"ד הראשון לציון הגר"ש עמאר שליט"א.
שאלה: תולעת עץ בסכך : הסכך שלי לסוכה עשוי מקנה סוף דק, השנה גיליתי כי באחד הקנים ישנה "תולעת עץ". האם הקנים פסולים ואסור לסכך בהם, האם מותר לבצע ריסוס ואז לסכך בהם, האם עלי לקנות סכך חדש?
תשובה: הסכך כשר. רסס אותו.
שאלה: סדר הרכיבים שעל אריזת העוגה: האם יש משמעות לסדר הרכיבים שמופיע על אריזת העוגה, למשל, מה יש לברך על עוגה קנויה שהרכיב הראשון שנכתב הוא סוכרים, אח"כ ביצים ורק אח"כ קמח חיטה?
תשובה: אין שום חשיבות לסדר הרכיבים שעל גבי האריזה, אלא העיקר ע"פ עיקר הדבר שאם עיקר הדבר הוא הקמח אז ברכתו מזונות.
שאלה: קיום הפקודה למנות את העם: האם עפ"י הגמ בסנהדרין (דף מ"ט) יואב לא היה צריך לסרב לפקודת דוד למנות את העם, והלא מדובר באיסור?
תשובה: יואב אכן טעה בזה, בחשבו שציווי המלך מעל התורה.
שאלה: "מידת הנקיות" וימי "רגילה": לכל חייל מגיעים 5 ימי חופש ("רגילה") על כל 4 חודשי שירות בצבא. חישבתי לעצמי את מספר הימים שלקחתי, ויום אחד, כשהאחראי עשה בדיקות מה המצב עם כל חייל - נאמר לי שיש לי עוד 3.5 ימי רגילה שמגיעים לי. אני חשבתי לומר למפקד שנפלה אצלם טעות, שהרי אני בטוח שאין לי עוד ימי חופשה. אך חברים שלי אמרו לי לקפוץ על ההזדמנות ולנצל את החופשה, שהרי הצבא מיוזמתו נותן לי את החופשה, וזה לא שאני משקר וטוען שמגיעים לי ימי חופשה. כיצד ראוי לנהוג במקרה זה?
תשובה: רמתך המוסרית מדהימה. עם זאת לא מדובר באונאת ממון או נזק למישהו. אם הצבא היה צריך אותך לא היה נותן לך חופש. כנראה שיש ביחידתך עודף כוח אדם ולכן הוסיפו לך ימי חופשה.
שאלה: כבוד הדדי במשפחה?: פעמים רבות מצטטים הוריי את הדיברה "כבד אביך ואמך." בכדי לרמוז כי אין מקום לכבוד הדדי במשפחה, דהיינו הילד מחויב לכבד את הוריו גם אם התנהגותם אינה מכובדת בעוד ההורים אינם מחויבים במתן כבוד לילדיהם. דיברה זו הפכה להיות "כרטיס חסינות" בעיניהם בכל פעם שהם מגלים כי התנהגותם במקרה כזה או אחר עומדת בסתירה לחינוך שנתנו ולדרישות אשר דורשים הם מילדיהם. האם כך הדבר, האם בכל מחיר חייב הילד לכבד את הוריו באופן חד צדדי, האם אין מקום לכבוד הדדי במשפחה?
תשובה: גם אתה צודק וגם הוריך צודקים. הכבוד בבית צריך להיות הדדי. אני צריכים לכבד כל ברייה באשר היא ברייה של הקב"ה. הכבוד היא ההפנמה של הערך והמקום שאנו נותנים לכל ברייה. ודאי שגם הוריך צריכים לתת לך כבוד כשבעצם המשמעות היא שהם צריכים להכיר שיש לך מקום ויש לך דברים שאתה ראוי להם. אולם אין ספק בכך שגם אתה צריך לכבד אותם. כיבוד אב ואם נובע מהכרה של כל אדם בכך שחלק גדול ממה שיש בו מגיע מאביו ואימו. אדם מכיר את המקום הרב שיש להוריו בכל היכולת שלו לחיות. זה מתחיל מעצם היות האדם בעולם. ממשיך בכל מה שהורינו העניקו לנו בימי הילדות ובכל המסירות הגדולה שמתגלית במה שהורים רוצים, בטובת ילדיהם. רק במקום שיש מצב קיצוני של אבא רשע שעל ידי שאתה מכבד אותו אתה מחזק את כוחות הרע בעולם יש מקום להימנע מכבוד. אולם זה שיש להורים שלנו מקומות שהם חלשים ולא מצליחים להיות מושלמים אינו קשור לחיוב שלך לכבד אותם. אתה מכבד אותם על מה שהם כן עשו ובנו בך. הכבוד לא נובע מהצהרה ש"אבא שלי הוא מושלם והוא הכי בעולם". הכבוד נובע שבנושא האבהות אין לי אבא אחר שהוא האבא היחידי שאני יכול לכבד את מושג ואת מציאות האבהות. ודאי שעצם זה שאדם אבא לא מצדיק את החולשות שלו. אולם לא אתה ממונה להוכיח את אביך, גם במקום שיש מקום להעיר לאבא יש הלכות מיוחדות כיצד עושים זאת בלי לפגוע בכבוד האב. אם מדובר על מצבים מסובכים יותר בהם אתה מרגיש שהכבוד שלך להוריך מונעים ממך מלהתפתח או מלעשות דברים אמיתיים שקשורים להתפתחות שלך הדרך אינה בבגידה בכבוד. הדרך היא בדרך כלל על ידי "תפיסת מרחק". אתה צריך להתנתק מהם ולהיות עצמאי יותר. זאת אתה יכול להבהיר להם בנימוס ובבקשה ישרה ופשוטה. ככל שתהיה עצמאי יותר כך לבסוף גם תוכל להרבות עוד יותר בכיבוד הוריך, אולם יתכן שלתקופה מסויימת אתה צריך להתרחק קצת מהוריך ומתוך כך לבנות אח"כ מערכת יחסים חיובית יותר עם הוריך. בהצלחה.
שאלה: דמעות יום כיפור: ידוע שניתן לבכות בשעת תפילת הכיפורים על רחמים של הקב"ה שיחוס ויחמול עלינו, רציתי לדעת מה ההלכה אומרת בעניין, ומה עליי לעשות עם הדמעות, הכוונה האם לנגבן (ואז יש חשש שיתלש איזה ריס או משהו) או לתת להם לזלוג?
תשובה: יש עניין לבכות, ואם רוצים אפשר לנגב הדמעות, לא צריך לחשוש שיתלש ריס, אדם לא מתכוון לתלוש, וזה גם לא ברור שיתלש, לכן אין בעיה לנגב את הדמעות. הרב אברהם פרל.
שאלה: סוכה שחיללו בה את השבת: סוכה שחיללו בה את השבת עדיין נחשבת כשרה?
תשובה: כן.
שאלה: עבודת ה  בתמימות: הנני נמצא בתהליך של התרוממות מזה כמספר שנים ואני חושב שאני בבחינת "מוסיף והולך" הן מבחינת סור מרע והן בעשה טוב. הדברים באים לידי ביטוי בלימוד ובמעשים שאני משתדל תמיד לשפר ולעלות. במוצאי ראש השנה היתה לי תחושה של החמצה ושל חוסר סיפוק ממשהו, לאחר בירור מעמיק עם עצמי הגעתי למסקנה שהשורש הוא בכך שאינני מרגיש חיבור אמיתי מהותי עם בורא עולם והמעשים שאני עושה הם רק סוג של עבדות עצמית ולא מתוך רצון לגרום נחת לבורא עולם. אני יודע שגם זו בגדר עבודה אך אני מצפה מעצמי ליותר. הדבר קצת מתסכל ואני בע"ה רוצה לעלות מדרגה ולהגיע לעבודת ה מתוך אמת בלתי מתפשרת באמונה בבורא. מה לעשות?
תשובה: החיטוט בשאלה אם אתה עושה נחת רוח ליוצרך הוא עצת יצרך, התעלם משאלות אלו ועבוד את ה' בתמימות.
שאלה: עבודה במחשב בחול המועד: הרב ענה שמותר לעבוד על המחשב בחול המועד, בתנאי שלא יוצרים דיסקט חדש. האם ישנה עדיפות לא לעבוד כמתכנתת בחוה"מ על אף ההקפדה על התנאים הנ"ל, אציין שיש ביכולתי לצאת לחופשה בימים אלו, אך ימי החופשה שלי מצומצמים מאד והדבר יגביל את יכולתי לצאת לחופשה בזמן אחר, שהינו נוח יותר מבחינתי, מסיבות שונות.
תשובה: לכתחילה מתכננים את החופשות לחול המועד.
שאלה: להיטמא לגדול הדור?: האם מותר לכהן להיטמא לגדול הדור שנפטר? (זוהי דעת רבי חיים הכהן בתוספות כתובות קג, ב,)
תשובה: הלכה למעשה אין היתר לכהן להיטמא לת"ח גם אם הוא גדול הדור.
שאלה: הזמנת חברים לסוכות: במידה ואנחנו מתגוררים בחו"ל ואין באפשרותנו לבנות סוכה, האם ניתן להזמין חברים אלינו הביתה על מנת לחגוג את החג ולחגוג ערב חג בבית, חשוב לנו לחגוג את החג אך אין באפשרותנו שום אפשרות לבנות סוכה?
תשובה: בחג סוכות צריך לשבת בסוכה בסעודת קבע, וביחוד בחג הראשון. אולי יש באפשרותיכם לשבת בסוכת בית כנסת או משהו כזה בסביבה, תתאמו עם הגבאים, ואז תוכלו לעשות את סעודות החג בסוכה, וכך לא תהיה בעיה, אם הבעיה היא של אנטישמיות. שבגללה אין אפשרות לעשות סוכה כלל, צריך שאלת רב. הרב אברהם פרל.
שאלה: גיוס בנות לצבא?: פורסם בעיתונות כי רב אחד הסביר לבנות העומדות להתגייס לצבא כי "הקושי בצבא בעיקרו אינו שמירה על ההלכה שכן על כך מופקדים המפקדים והרבנים", זאת אמר בכנס מתגייסות דתיות שארגנה עמותת "אלומה". פורסם גם כי "הקושי טמון בשמירה על המידות ובשחיקתן. הרב המליץ לבנות לקרוא מדי יום ב"מסילת ישרים", קריאה ולמידה שתסייע להן לשמור על המידות והערכים". "בנוסף, אמר הרב לבנות המתגייסות כי "על אדם לעשות כל משימה ומטלה שלקח על עצמו בצורה הטובה ביותר. ולכן, בזמן בו הצבא עוסק בפיקוח על העם הנפש והארץ על מי שהחליטה להצטרף למשימה לעשות את תפקידה בצורה הטובה ביותר, ואין זה משנה אם היא בחזקת יוצא בקרב או יושב על הכלים ". לקראת סיום, ביקשו הבנות מהרב שיברך אותן לקראת שירותן. הרב בירך את הבנות שיהיו חזקות ואיתנות ברוחן, שתצלחנה בביצוע המשימות שיוטלו עליהן ושתעשנה הכל כדי שלא תגרענה מידותיהן הטובות. אם ידוע כי הרבנים אוסרים על בנות ללכת לצבא, מדוע אין מוחים על דבריו אלו?
תשובה: איני מכיר רב פוסק בר סמכא המעודד בנות להתגייס לצבא. עם זאת יש תופעה עובדתית של בנות המתגייסות לצבא. במצב זה של בדיעבד, השאלה היא, האם להפקיר אותן, או לעודד אותן שתקיימנה מצוות ותשמורנה על צניעותן גם בהיותן בצבא?. כנראה שאותו רב סבור כאפשרות השניה ואני מניח שהיא מקובלת גם על רבנים אחרים.
שאלה: פדיון בן בכור כאשר האם גיורת: האם ניתן לקיים פדיון בן בכור כאשר האמא גיורת?
תשובה: אם האבא הוא יהודי, יש לפדות את הבן.
שאלה: מקרר עם פנל דיגיטלי: בחנות ראיתי מקרר מתוצרת חברת סמסונג עם פנל דיגיטלי מחוץ למקרר, שנועד בשביל לכוון את הטמפרטורה של המקרר והמקפיא. אני לא יודע האם המקרר הזה מתאים לשימוש בשבת, האם המספרים בפנל הדיגיטלי אינם עלולים להשתנות כאשר פותחים את דלת המקרר?
תשובה: איני מהנדס. פנה נא למכון צומת באלון שבות גוש עציון.
שאלה: היווצרות המנהגים: שאלתי היא כיצד נוצרו מנהגים שונים הרי קיבלנו תורה אחת?
תשובה: ישנם רבים שסוברים שזה כתוצאה מהגלות, שלא היה מרכז תורני אחד של סנהדרין שמשם הוראה יוצאת כיצד לנהוג, והיות שיש צדדים שונים לדברים נוצרו מנהגים שונים, מה שאין כן אם הייתה סנהדרין, אחרי בירור כל הצדדים היה יוצא פסק מחייב על פי הרוב, מה בכל אופן לעשות למעשה. ונראה שתמיד היו דברים שבהם היו צדדים שונים, והיה חילוקי מנהגים דוגמא לדבר יש בתשובות הגאונים, מובא ברא"ש מסכת ראש השנה פרק ד סימן י, "כתב רב האיי בתשובה. אל תחשבו כי נפלה בימי ר' אבהו ספק בדבר זה שהרי משניות קדומות אחת אומרת שלש יבבות ואחת אומרת שלש שברים וקאמר אביי בהא פליגי. וכך היה הדבר מימים קדמונים מנהג לכל ישראל מהם עושים תרועה יבבות קלות. ומהם עושים יבבות כבדים שהן שברים. אלו ואלו יוצאין ידי חובתן כי שברים כבדים תרועה הן ויבבות קלות תרועה הן. והיה הדבר נראה כחלוקה אע"פ שאינה חלוקה. והן התנאים כמו שאמרנו למעלה הללו שונין שיעור תרועה כשלש יבבות והללו שונין שיעור תרועה כשלשה שברים. אלו משנתן כמנהגם ואלו משנתן כמנהגם. וקאמר אביי בהא פליגי ולאו פלוגתא היא שיהו מטעים אלו את אלו. אלא מר כי אתריה ומר כי אתריה. וחכמים של הללו מודים הם כי שברים תרועה הם וחכמים של הללו מודים כי יבבות תרועה הן. וכשבא ר' אבהו ראה לתקן תקנה שיהו כל ישראל עושין מעשה אחד ולא יהא ביניהם דבר של הדיוטות נראה כחלוקה". הרי שלמעשה היו חילוקי מנהגים תמיד בעם ישראל האם שברים זה שברים בלשוננו, תרועה בלשוננו, שברים תרועה בלשוננו. ורק יש תקנה של רבי אבהו שיעשו הכל. הרב אברהם פרל.
שאלה: תפילה בעל פה או מסידור?: הבנתי שיש חשיבות להתפלל לפחות את תפילת העמידה בעל פה, האם זה נכון, ואם כן, אם מתכוונים יותר כאשר מתפללים מסידור, האם עדיין יש עניין להתפלל בעל פה?
תשובה: המשנה ברורה כותב שהאר"י התפלל מתוך סידור, ויש לזה יתרונות רבים, אם כי הכל לפי מה שאדם יכול לכוון יותר (סימן צג), "האר"י היה מתפלל מתוך הסידור כדי שיכוין מאוד גם שלא להבליע נקודה והכל לפי מה שמרגיש האדם בנפשו". הרב אברהם פרל.
שאלה: טיפות חלב חם שנפלו על מחבת: מספר טיפות חלב חם נשפכו על מחבת חשמלי חדש וקר, המחבת היה מכוסה במכסה זכוכית כך שהטיפות חלב נפלו על המכסה ועל דפנות המחבת. האם אפשר להשתמש במחבת כמחבת בשרי, ואם צריך להכשירו, איך מכשירים?
תשובה: צריך הגעלה בשביל להשתמש בזה כמחבת בשרי, וצריך לגשת לרב שבקי בעניינים הטכניים, יחד עם כל הנתונים הטכניים, סוג מחבת וכדומה על מנת לדעת איך לעשות הגעלה בלי להרוס את המחבת, או האם חימום המחבת יקרא ליבון קל. הרב יצחק גרינבלט.
שאלה: הדגמת קריעה על עצמי?: ראיתי את תשובת הרב בענין לימוד הלכות אבילות, אך ברצוני לשאול האם מי שמעוניין לללמוד לבחינות הרבנות הראשית יש לו דין שונה (אי אפשר ללמוד "מקופיא"), כמו כן האם יש מניעה או מנהג שלא ללמוד בחברותא? וכן, האם ישנה הקפדה שלא להדגים על הלומד את דיני הקריעה וכדומה, כמו שאמרה הגמרא ביחס לת"ח שמראים סימני שחיטה בעצמם?
תשובה: כמובן שמי שצריך להורות צריך ללמוד היטב ובעיון כדי שלא יכשל בהוראה חלילה. ולשם כך כדאי ללמוד בחברותא לבירור טוב יותר, ושומר מצוה לא ידע רע. כדאי להזהר ולא להדגים על עצמו סימני אבל, אבל ואם יש צורך להסביר ע"י הדגמה אפשר לקחת גליון נייר ולהדגים.
שאלה: חיזוק ציציות על ידי דבק: האם ניתן לחזק את הפתילים שלא יפתח הקשר בסופם על ידי דבק, והאם ניתן להשתמש בו גם כדי לחזק את החיבור שבין התכלת ללבן, בנוהגים לקשור תכלת על פי הרמב"ם?
תשובה: אפשר להשתמש בדבק, ובחיבור פתיל לבן ותכלת יש לקשור קשר כפול, ועל-גבי זה אפשר להוסיף דבק.
שאלה: עושה ה בעשרת ימי תשובה: בעשרת ימי תשובה משנים בסיום התפילה ובקדיש ואומרים עושה ה במקום עושה מה הסיבה לכך ומדוע לא עושים כן גם בסיום ברכת המזון?
תשובה: בתפילה אנחנו עומדים לפני המלך, ובימים אלו המלך ה' יושב על כיסא המשפט, ולכן אנו מדגישים את השילוב שה' עושה בין הדין לרחמים.
שאלה: טעות במילות התפילה: האם כאשר אדם במהלך תפילתו אמר מילים שלא כראוי וכנכון וזאת כתוצאה מבלבול, כגון כאשר כתוב "הקרוב לקוראיו באמת" החליף מתוך בלבול ולא בכוונה את ה-א של המילה "לקוראיו" ב-ע. וכן על זו הדרך טעויות. האם נעשה כאן איסור וחטא, ומה עליו לעשות?
תשובה: יש להקפיד לומר את התפילה מילה מילה ובודאי במקומות שעל ידי טעות תהיה משמעות אחרת, וכל שכן כאשר הטעות יכולה ח"ו להתפרש לגנאי כפי שציינת בשאלה.
שאלה: נדרים אחר השקיעה "ומכירות" ביום כיפור: בבתי כנסת מזרחיים רבים (אני מתפלל בבבליים) מכיוון שמתחילים במכירות ספרי התורה והרימונים לפני "כל נדרי" נדחת התרת הנדרים הכללית ללאחר השקיעה. האם יש תוקף להתרת נדרים בלילה? וכן האם ראוי לבצע "מכירות" גם בערב יום כיפור, היום המקודש מכל?
תשובה: בכף החיים הביא דיעות לסנגר על אמירת כל נדרי בלילה, כיוון שזהו צורך היום להיכנס ליום הקדוש בלי איסור נדר, ואם כן מועילה ההתרה גם בלילה. ומה שנוגע למכירת מצוות ביום הכיפורים יש בזה הזדמנות לקרב את אלו שאינם באים כל השנה ואולי תהיה להם הזדמנות לתרום להחזקת מוסדות הקודש וזכות זו תקרב אותם למצוות אחרות ולהערכה גדולה של כל הנקרא בשם קודש. ובכל אופן כדאי להזכיר ולהזהיר את כל הקהל שלא יגיעו לקלות ראש ביום הנורא בימי השנה. וכן להודיע שיעוד התרומות הוא לחיזוק תורה ומצוותיה. וכבר נהגו כך בקהילות רבות וקשה לבטל מנהג אם לא בהסכמת הציבור.
שאלה: חוקן ביום כיפור: למי שהצום קשה אך הוא בריא, במידה והוא רגיל לבצע לעצמו חוקן ישירות מברז המים, האם מותר לעשות זאת גם ביום כיפור על מנת להחזיר בדרך זו נוזלים לגוף?
תשובה: אומנם אין כאן שתיה אך יש כאן מעין רחצה במים האסור ביוהכ"פ. ניתן להשתמש בשיטה זו רק במקרים דחוקים.
שאלה: מעשר כספים עבור קק"ל: נתבקשתי ע"י קק"ל לתרום כסף עבור שיקום היערות שנפגעו במהלך מלחמת לבנון השנייה. האם מותר לי לתרום להם ממעשר כספים?
תשובה: מעשר כספים מיועד לפי הדירוג הבא: לעניים לומדי תורה, לעניים סתם, ללימוד תורה, לכל מצוה שאינך חייב להוציא עליה ממון אלא שאתה מעונין לקיימה. ישוב הארץ היא מצוה חשובה ומותר לתרום לה חלק ממעשר כספים, אולם מכיון ששנת תשס"ח היא שנת שמיטה, תתנה את תרומתך בכך שלא ישתמשו בה באיסור בשמיטה הבעל"ט.
שאלה: רפורמים הם מינים?: לאור דברי הרמב"ם בהלכות תשובה המגדיר מין את הכופר באחת ממצוות התורה, נשאלתי ע"י תלמידים האם נכון להגדיר את הרפורמים כמינים, אשמח אם התשובה תהיה מנומקת ותפנה למקורות?
תשובה: ברור שכל כפירה בקדושת התורה ומקורה משמים היא נחשבת כאפיקורסות ומינות עפ"י דברי הרמב"ם בהלכות תשובה ועפ"י דבריו בהקדמה לפירושו לפרק חלק. יחד עם זה הרמב"ם מגדיר את הקראים הכופרים בתורה שבע"פ כמינים, כותב שאין להתייחס כך למעשה לקראים שבזמנו ויש לקרבם בעבותות אהבה כי כך גדלו וחונכו ואין הם מודעים לקלקול שהם מחזיקים בו. (הלכות ממרים פרק ג' הלכה ג')
שאלה: תקיעת שופר בסליחות בעשי"ת : האם למנהג הספרדים ממשיכים לתקוע בשופר בסליחות (י"ג מידות ) בעשרת ימי תשובה?
תשובה: לא נהגו לתקוע בשופר אחרי ראש השנה, אך אם היה מי שתקע, לא מיחו בידו.
שאלה: לימודים אקדמיים בשושן פורים: אני רכז הדת של המכללה באריאל וכדי להקדים תרופה למכה עברתי על הלו"ז האקדמי במכללה וראיתי שהמכללה חוזרת ללמוד בשושן פורים של ירושלים, האם יש בכך בעיה הלכתית?
תשובה: כן, לסטודנטים ומרצים ירושלמיים שעליהם לקיים את מצוות היום ולא יוכלו לבוא ללימודים. מומלץ להנהיג באותו יום חופש למכללה כולה.
שאלה: נעלי קרוקס ביום כיפור : האם מותר לנעול ביום כיפור נעלי קרוקס?
תשובה: אין לנעול ביום כיפור נעלי קרוקס. נעליים אלו נוחות לשימוש כל השנה ודינם כנעל רגילה. ביום כיפור מותר לנעול רק נעל שסולייתה רכה שחשים דרכה את הקרקע.
שאלה: צום של אישה בהריון : הרופאים ממליצים לכל אישה בהריון, גם אם היא בריאה, להימנע מלצום ביום כיפור. האם יש להישמע להוראותם?
תשובה: חכמינו היו רגישים מאוד לפיקוח נפש ואסרו על כל מי שסכנה נשקפת לחייו לצום. גם למעוברת שהריחה התירו לאכול אולם רק שהזכירו לה שיום כיפור היום. כלומר, הריון רגיל ותקין אין בו סיכון, אלא במקרים חריגים. ואכן הריון חריג מחייב את האישה לאכול ולשתות. (לשיעורים, אם די בכך) אולם הריון רגיל אינו מצדיק אכילה ושתיה. הרופאים הממליצים לכל אשה בהריון להימנע מלצום אומרים את מה שרצוי יותר מבחינה רפואית, אולם לא כהוראה רפואית מחייבת. יש מהם שעושים זאת מסיבות משפטיות, שאם חלילה תהיה תקלה הם יוכלו להתנער מאחריות ולטעון שהזהירו את האשה לבל תצום. לכן יש לשאול את הרופא, האם המלצתו היא אישית - ספציפית למקרה הנדון או שזו הוראה כללית וגורפת לכל הנשים בהריון. אם זו ניתנה כהוראה כללית ולא אישית אין להתחשב בה. כדי למנוע כל חשש לסיכון יש להרבות בשתיה ביממה האחרונה לפני הצום, לאכול אבטיח ומלון בכמויות גדולות, להימנע מאכילת דברים מלוחים, ולהישאר כל היום במקום ממוזג. עדיף להתפלל בבית, לפחות בשעות היום החמות.
שאלה: טבילה במקוה בחודש תשיעי: האם אישה שטובלת בחודש תשיעי כסגולה ללידה קלה זקוקה לבלנית?
תשובה: אנחנו מאד לא ממליצים על סגולה כזאת כיון שיש אפשרות של זיהום ונפילה וכו'.
שאלה: טקס החלאקה בחול המועד: האם מותר לערוך את טקס החלאקה בימי חול המועד?
תשובה: מותר.
שאלה: שיער הגוף לגבר: האם מותר לגלח שיער הגוף גם בשעווה כמו שמותר בזקן, והאם מותר במשחה הממוססת את השיער ומוסרת בשטיפה? המדובר הוא על אצבעות הידיים ושיער הנראה מפתח החולצה, לא מדובר בשעירות מוגזמת אלא אני מרגיש מאד לא נוח בחברת אנשים אפילו עם זה.
תשובה: לגבר אסור להסיר שיער מגופו משום איסור "לא ילבש", ובמקרה צורך גדול יש להתייעץ עם רב.
שאלה: צום לאחר ניתוח קיסרי: מה הדין לצום ביום כיפור לגבי אישה שעברה ניתוח קיסרי ואמורה להתאשפז גם במהלך יום הכיפורים, וכן היא מניקה?
תשובה: חסר נתון עיקרי: מהי עמדת הרופאים?.
שאלה: דם היוצא מן הכבד: בזמן הנחת הכבד על הרשת לצורך מליחה וצליה, יוצא דם מתוך הכבד. האם איזורים, בהם דם זה נוגע כגון השיש והכיור הם טרפים?
תשובה: לא.
שאלה: קושי בהתחזקות בגלל חברה: אני בת 15 וחצי ולומדת באולפנא. בזמן האחרון התחלתי להתחזק כגון: שמירת נגיעה, תפילה, וכו, יש לי הרבה הרהורי תשובה, אבל קשה לי להתקדם בגלל הסביבה, וגם כי אני מפחדת להשתנות, אני לא רגילה לזה, אני לא מתכוונת להיות ממש "דוסית", אני רוצה להתחזק אבל לא להישתנות בעיני החברות, אני יודעת שזה לא הגיוני אבל אולי יש דרך, ובמה עלי להתחיל?
תשובה: בגיל שלך באמת הנושא החברתי הוא מאוד משמעותי. לכן כדאי שתהיה בחברה שהיא דומה לך ושואפת בגדול לדברים שאת מאמינה בהם. בכל אופן תמיד בחברה יש הבדלים בין בנות. חברה בריאה היא חברה בה יש קבלה הדדית ואין שפיטה וסטיגמות. לא הייתי רוצה להיות בחברה בה אני מרגיש שאני לא יכול להיות מה שאני בה. כך שלדעתי המצב שאת מתארת בו את רוצה לעשות דברים מסויימים אבל חוששת מהתגובה החברתית מעיד על כך שהחברה שלכם לא לגמרי בריאה ובוגרת. אני מציע לך להעלות נושא זה לדיון ואולי לא בהקשר הדתי. למשל אם יש נערה שהיא פחות אוהבת לבוא לכל הפעיליות החברתיות כיצד אתן מקבלות אותה. בנוגע לעצמך קחי זאת כאתגר לעשות דבר שאולי פעם פעמיים בעייני חברותייך ישפט כשוני נוראי. אולם לאחר שאת תאירי בצורה עיניינית ובוגרת  לא בדרך של קטילות או ציניות  אני מאמין שתוכלי לתרום לחברה להיות חברה בריאה יותר. אולי תפני בנושא זה למדריכה של החבורה. אולי תשתפי בהתחלה רק את חברותייך הקרובות שאת יותר בטוחה איתם. בנוגע למה שאת אמרת ש"את לא רוצה להיות דוסית" וכו'. גם כלפי עצמך לא כדאי שתצאי בהכרזות גדולות. תבדקי כל דבר בצורה ענינית ומקומית. אם עכשיו את בשלה וטוב לך לשמור נגיעה לכי על זה. זה לא כל כך "דוסי" זה בסך הכל לשמור שלא לעבור על עבירה שלפי חלק מהראשונים היא עבירה מהתורה. אני בטוח שתרגשי נקייה יותר ופחות תלותית כשתתחילי לשמור על איסור נגיעה. הרבה הצלחה.
שאלה: נישואי כהן לרווקה עם ילדים: 1. האם כהן יכול לשאת רווקה שיש לה ילדים מחוץ לנשואים? 2. מה דין ילד הנולד להם?
תשובה: אם הילדים הם מאב יהודי כשר ולא היה לה קשר זוגי עם פסול חיתון, היא כשרה לכהונה וילדיה יהיו יהודים כשרים.
שאלה: חינה ושבת חתן בספירת העומר: אני מתכוון להתחתן בראש חודש אייר, האם מותר לעשות שבת חתן בגלל ספירת העומר, וכן חינה בספירת העומר?
תשובה: שבת חתן מותר לעשות בספירת העומר, אבל חינה לא.
שאלה: אמונה בה' בלי בחירה: אני מאמינה שהאמונה של בן אדם נובעת בתשעים אחוז מהמקרים מהמקום שבו האדם נולד. כלומר אני מאמינה שאני עכשיו יהודיה ומאמינה בה בגלל שנולדתי יהודיה אבל אם הייתי נולדת למשפחה נוצרית אני מאמינה שהייתי עכשיו נוצריה מאמינה וחושבת שהיהדות זה שטויות, אם הייתי נולדת ערביה הייתי מאמינה במה שהם מאמינים ומן הסתם גם שונאת יהודים, האם זו אמונה, האם אמונה בה מתוך זה שנולדתי למשפחה יהודית זו אמונה?
תשובה: האמונה שלנו באופן הבסיסי ביותר נובעת מתוך כך שראינו את התגלויות הקדוש ברוך הוא אלינו במעמד הר סיני, ויציאת מצרים. דבר שעובר במסורת מדור לדור, ולא יתכן שכולם יסכימו על דבר אחד. זה לא אמונה כמו דתות אחרות שמישהו סיפר לנו סיפורים שהיו לו התגלויות, אלא ראייה של שישים רבוא. בנוסף, כל הדתות האחרות הם חיקוי שלנו. אינני יודע מה היה קורה אילו היינו נולדים בבית של דת אחרת, אבל על כל פנים, רק דת היהדות היא דת האמת. כמובן ככל שמעמיקים יותר ללומדה, יודעים אותה יותר טוב. הרב אברהם פרל.
שאלה: איך לעזור לאחי?: אח שלי כבר בן 30 ומשהו ועדיין לא התחתן. אני מאוד מודאגת מזה ובוכה בגלל זה הרבה, רציתי לדעת אם יש משהו שאני אוכל לעשות כדי להרגיש שאני לפחות מנסה לעזור בכך, כמו לקבל על עצמי דברים מסויימים, או שהרב חושב שאני צריכה להניח לזה ובעז"ה הוא יתחתן?
תשובה: את גומלת חסד עם אחיך. יפה שאת מתפללת להצלחתו ובכך את יכולה וצריכה להמשיך. אולם הייתי מציע לך שרק בזמן התפלה תתחנני לקב"ה שיעזור לו. לאחר התפלה את צריכה להיות בטוחה בקב"ה ולהיות שמחה. הדאגה לאחר זמני התפלות מזיקות לך ומזיקות אולי גם לו. הקב"ה שומע לבקשתינו כשאנו מתחננים בפניו אולם לאחר תפילתינו אנו גם מתמלאים שמחה ובטחון שהקב"ה יעשה את הטוב לנו בזמן ובדרך שהוא רואה לנכון. אל תהיי לחוצה לבדוק כל שניה האם הבקשה שלך נעתה או לא נענתה. אני לא יודע האם את הדאגה שלך את מקרינה לו. בכל אופן זה ודאי שאת צריכה להשתדל לשמוח בו גם במצבו עתה שהוא רווק. ודאי שלא צריך לתת לו תחושה של מסכנות או חריגות. דווקא ברמה האנושית יש להעביר זאת בנעימות ובקלילות את זה שהוא עדיין לא התחתן. מספיק הוא סובל מכך שהוא לא התחתן האם הוא גם צריך לסבול מכך שמתייחסים אליו במסכנות. זה הדבר העיקרי. תעודדי אותו לעשות דברים מעשיים כגון להירשם למשרדי הכרות או ללכת לשבתות הכרות וכו'. בהצלחה ובעז"ה תבשרו לנו בשורות משמחות.